钦定古今图书集成/明伦汇编/人事典/第059卷 > 《咏怀诗三首》阮籍
## 钦定古今图书集成/明伦汇编/人事典/第059卷 > 《咏怀诗三首》阮籍

天地絪缊，元精代序。清阳曜灵，和风容与。明月映天，
甘露被宇。蓊郁高松，猗那长楚。草虫哀鸣，鸧鹒振羽。
感时兴思，企首延伫。于赫帝朝，伊衡作辅。才非允文，
器非经武。适彼沅湘，托分“《渔父》。优哉游哉，爰居爰处。”

又

月明星稀，天高气寒。桂旗翠旌，珮玉鸣鸾。濯缨醴泉，
被服蕙兰。思从二女，适彼湘沅。灵幽听微，谁“观玉颜。
灼灼春华，绿叶含丹。日月逝矣，惜尔华繁。”

又

清风肃肃，修夜漫漫。啸歌伤怀，独寐寤言。临觞拊膺，
对食忘餐。世无萱草，令我哀叹。鸣鸟求友，《谷风》刺愆。
重华登庸，帝命凯元。鲍子倾盖，仲父佐桓。回滨嗟虞，
敢不希颜。志存明规，匪慕弹冠。我心伊何？其芳若兰。